Predkladacia správa

V dňoch 15. – 16. 6. 2006 sa v Bruseli uskutoční zasadnutie Európskej rady. Program rokovaní bude tematicky rozdelený do štyroch častí:

I. Európa načúva;
II. Európa pracuje	a) podpora slobody, bezpečnosti a spravodlivosti,
b) podpora európskeho spôsobu života v globalizovanom svete,
c) zlepšenie efektivity a súdržnosti európskej vonkajšej politiky,
d) zlepšenie fungovania únie;
III. Budúce výzvy	a) konštitučný proces,
			b) rozširovanie;
IV. Vonkajšie vzťahy.

Program nadchádzajúcej Európskej rady je značne široký. Prioritnými oblasťami diskusie bude budúcnosť EÚ, obdobie reflexie, národné debaty, transparentnosť EÚ a subsidiarita. Európska rada ďalej prerokuje otázky rozširovania únie, azylovej a vízovej politiky EÚ, lisabonskej stratégie, problematiku lepšej regulácie, stratégie pre externú dimenziu v oblasti spravodlivosti a vnútorných záležitostí a iné. 

Rokovaniu summitu bude predchádzať tradičné úvodné vystúpenie predsedu Európskeho parlamentu Josepa Borrella spojené s diskusiou. 

Pred summitom sa v dňoch 12. – 13. 6. 2006 uskutoční zasadnutie Rady pre všeobecné záležitosti a vonkajšie vzťahy, na ktorom bude finalizovaný program a návrhy dokumentov summitu. 
  
Predseda vlády SR Mikuláš Dzurinda sa zúčastní zasadnutia Európskej rady dňa 16. 6. 2006. Zloženie delegácie bolo upravené v spolupráci s Úradom vlády SR. 

Preprava členov delegácie bude zabezpečená leteckým špeciálom SR a pravidelnými leteckými linkami.